Danielová, Marta, predsedníčka Rady pre vysielanie a retransmisiu (2022-06-17):
Dobrý deň. Vážený pán predsedajúci, vážené pani poslankyne, vážení páni poslanci, najskôr naozaj len veľmi krátko, niekoľko čísiel, ktoré sú podrobne rozobraté a vysvetlené v rozsiahlej a prehľadnej správe o našej činnosti a stave vysielania. Rada pre vysielanie a retransmisiu v minulom roku zasadala 22-krát, s výnimkou leta každý mesiac dvakrát. (K rečníckemu pultu pristúpil poslanec a upravil rečníčke polohu mikrofónu.) Áno, ďakujem pekne. Prijala vyše 780 uznesení, vydala 330 rozhodnutí, udelila 12 licencií na rozhlasové a 17 na televízne vysielanie, ktoré umožnili vznik štrnástim novým programovým službám. Zaevidovala takmer 600 sťažností a uložila 67 sankcií za porušenie zákona, z nich 45 vo forme pokuty, teda sankcie finančnej, v celkovej výške približne 69-tisíc eur. Rada v roku ´21 v medzinárodnom kontexte potvrdila svoju pevnú pozíciu a na Slovensku uskutočnila viacero aktivít, ktorými reagovala na aktuálne témy súvisiace s reguláciou vysielania a online prostredia. Hospodárila v rámci schváleného limitu výdavkov a príjmov a zaznamenala pokles súdnych sporov vedených v súvislosti s rozhodnutiami, ktoré vydala. Podrobnosti o fungovaní rady v roku ´21 sú uvedené v prehľadnej 256-stranovej správe o stave vysielania na Slovensku a činnosti rady za rok ´21, ktorú rada schválila na svojom zasadaní v marci tohto roka a s ktorej obsahom by som vás ďalej tiež v krátkosti oboznámila, ale naozaj len v krátkosti, lebo podrobne sme hovorili na mediálnom výbore a tam sme sa zaoberali niektorými takými zaujímavými ťažiskovými oblasťami. Stručne. Ťažisko činnosti rady, tak ako po minulé roky, sa sústredilo do troch hlavných oblastí, najskôr udeľovanie televíznych a rozhlasových frekvencií a registrácia retransmisie, po druhé regulácia obsahu z hľadiska dodržiavania zákona 308 a s ním súvisiacich predpisov a tretia oblasť, medzinárodné aktivity, najmä v rámci ERGA, teda európskej skupiny regulátorov, ktorej dva roky predsedal riaditeľ kancelárie našej rady a ktorý bol opätovne potvrdený ako vedúci jej pracovnej skupiny orientovanej na problematiku šírenia dezinformácií. A tiež v rámci EPRA, teda európskej platformy regulačných orgánov, ktorej je od minulého roku predsedom. Aktivity medzinárodnej agendy úzko súvisia s obsahom návrhu zákona o mediálnych službách, ktorý by po schválení v parlamente rozšíril právomoci Rady pre vysielanie a retransmisiu. Rada dlhodobo venuje pozornosť problematike fungovania sociálnych sietí, možnostiam boja proti šíreniu dezinformácií a nelegálneho obsahu v ich priestore, ale aj otázkam koregulácie či mediálnej výchovy, ktoré majú potenciál zmierniť negatívne dopady spomenutých fenoménov. Tieto témy sa ukázali veľmi dôležité počas pandémie a nestrácajú na dôležitosti ani v súčasnej situácii vojny na Ukrajine. Napokon aj špecializovaný monitoring, ktorý rada v roku ´21 realizovala, bol zameraný práve na vysielanie spravodajských a publicistických príspevkov týkajúcich sa témy šírenia koronavírusu, očkovania proti nemu a iných protipandemických opatrení, čo korešponduje aj s jednou z hlavných orientácií rady v jej medzinárodnej agende, teda spomenutou oblasťou boja proti dezinformáciám. Dva roky izolácie v dôsledku prísnych pandemických opatrení nás, paradoxne, posunuli dopredu, naštartovalo sa niečo nové, čo tu predtým nebolo. Každá situácia má tak nielen zlú, ale aj dobrú stránku a aj ťažké obdobie môže byť prínosom, čo, o čom sa vlastne dennodenne v našej praxi presviedčame. Tá dobrá stránka, ten prínos bol v prípade fungovania rady v tom, že vďaka moderným technológiám sa činnosť rady presunula z rokovacích miestností do online priestoru. Umožnila to v prvom rade zmena zákona v decembri 2020, vďaka čomu už došlo aj k verejnej voľbe piatich nových členov rady a od marca minulého roka už fungujeme s väčšinou nových členov. Po transparentnej voľbe piatich nových členov nasledovalo po prvýkrát od existencie rady nielen verejné vypočutie žiadateľov o voľné rozhlasové frekvencie, ale rovnako tak bolo verejné aj kompletné rozhodovanie o tom, komu a z akých dôvodov sa frekvencie prideľujú, resp. zamietajú, pričom celý proces bol verejnosti prístupný naživo, keďže sa realizoval online a bol prenášaný prostredníctvom YouTube kanálu rady, kde ostal zachovaný záznam aj z neho vlastne dodnes. Kedykoľvek sa k nemu možno vrátiť, vypočuť si, urobiť si názory, prípadne konfrontovať. Je to jeden z krokov, s ktorými sa rada neustále usiluje zvyšovať transparentnosť svojho fungovania a približovať ho regulovaným subjektom aj širokej verejnosti. Vlani boli takéto tri výberové konania, pretože z dôvodu pandémie, ako som viackrát povedala, sa jesenné presunulo z novembra na rok, z novembra 2020 na marec ´21 a potom boli ešte ďalšie dve výberové konania. V roku ´21 rada tak rozhodovala o pridelení 113 voľných rozhlasových frekvencií, o ktoré sa uchádzalo 15 záujemcov. Prevažovali medzi nimi súčasní vysielatelia, ktorí chceli pridelením nových frekvencií rozšíriť alebo zlepšiť svoje pokrytie, ale v roku ´21 bolo udelených aj šesť licencií na nové programové služby. Verejný prenos verejného vypočutia bola nová skúsenosť tak pre žiadateľov, členov rady, ale aj pre verejnosť. Bola to významná zmena v činnosti rady, pretože každý žiadateľ, ak chcel uspieť, musel sa dôsledne pripraviť, čím chce radu presvedčiť, že on je tým, ktorý by mal mať prednosť pred ostatnými, a rovnako sa kládol nárok aj na členov rady riadne si zdôvodniť, čo zavážilo pri rozhodovaní. Odkedy sa v roku ´21 nastúpilo vďaka zmene zákona k ďalšiemu zvýšeniu transparentnosti v rokovaní a rozhodovaní, skončilo sa s podozrievaním na možné ovplyvňovanie. Samozrejme, že je čo zlepšovať tak na strane žiadateľov, ako aj členov rady, ale nastúpilo sa na niečo, pristúpilo sa k niečomu, čo tu nebolo a ukázalo sa to ako mimoriadne užitočné, efektívne. V snahe o čo najväčšiu transparentnosť fungovania rady išli sme nad rámec zákona a od roku ´21 zverejňujeme na našom webe v sekcii zasadania rady, teda priamo v deň rokovania, konkrétny program, ktorý prerokúvame, zvukový záznam z rokovania, každý má možnosť si vypočuť, ako sa jednotliví členovia ku konkrétnym komunikátom vyjadrujú. Sú tam zverejnené v ten deň rokovania texty pracovných materiálov vypracovaných kanceláriou ako podklady k rozhodovacej činnosti rady spolu s tlačovou správou a stručným prehľadom záverov k všetkým bodom riadneho programu toho-ktorého zasadnutia. No a potom na tom istom mieste je do piatich dní aj zápisnica z rokovania. Je to veľký prínos pre vysielateľov, ale aj pre verejnosť, aj pre sťažovateľov. (Rečníčka si odkašľala.) Pardon. Online sa realizujú aj ústne vypočutia účastníkov ostatných správnych konaní, nielen výberových konaní na obsadenie frekvencií, čo oceňujú aj vysielatelia, resp. ich právni zástupcovia, keďže nemusia cestovať do sídla rady. Zintenzívnili sa aj vzájomné výmeny názorov. Diskutovali sme o možnostiach, ako pomôcť zvládať zložitú pandemickú situáciu, a tak po celý minulý rok až do 1. apríla tohto roka boli v účinnosti opatrenia na ekonomické zvládnutie zložitej situácie. Urobili sa dočasné zmeny vo vysielaní vysielateľov a to stačilo rade oznamovať mailom. Dočasne sa upustilo od doručovania rôznych štatistík, ktorých doručovanie inak ukladá zákon pri slovenskej hudbe, európskych dielach, multimodálnom prístupe. No a najviac sa pomohlo tým, že sankcie za porušenie zákona sa ukladali len na dolnej hranici. Situácia ukázala, že nielen sankcie, ktoré v minulosti niekedy až veľmi prudko rástli pri opakovaných sťažnostiach, že tieto sankcie nie sú jedinou cestou k náprave a k zníženiu sťažností, ale všetky ostatné, ďalšie kroky, ku ktorým nás vlastne táto situácia prinútila pristúpiť, nám umožnilo, aj hlavne vysielateľom, pristúpiť k okamžitej náprave práve tým zverejňovaním materiálov, že hneď po rozhodnutí rady mohli urobiť vysielatelia nápravu, ak sa teda stotožnili s tým rozhodnutím. Čiže to zverejňovanie pracovných materiálov je veľká pomôcka, no a takisto pri často opakovaných problémoch pri jednotnom systéme označovania programov, ktoré kým vysielateľ dostal rozhodnutie, mohol ešte trikrát- štyrikrát ten komunikát odvysielať s chybným označením, keďže bol okamžite schopný oboznámiť sa s podkladovými materiálmi, s dôvodmi a ak sa s nimi stotožnil, tak urobil okamžite nápravu a chyby sa neopakovali. A potom nestúpali ani sankcie. Počas roka ´21 sme so zástupcami vysielateľov prehodnocovali účinnosť opatrení a k 1. aprílu sme konštatovali, že nie je nutné a opatrenia už v účinnosti nie sú. Rok ´21 priniesol aj ďalšie legislatívne zmeny. Kým v minulosti mohol mať zo zákona viac programových služieb len verejnoprávny vysielateľ, do prijatia zákonnej úpravy v minulom roku dostali túto možnosť aj komerční vysielatelia. K rádiu Expres pribudla aj rozhlasová stanica Jemné melódie, t. č. už Melody, Európa 2, rádio Rock, k FUN rádiu programová služba Rádio Vlna. Prevažne formou online podujatí sa realizovali aj aktivity medzinárodnej agendy. Pracovníci kancelárie rady sa aktívne zúčastnili alebo priamo organizovali viac ako 200 online medzinárodných podujatí, predovšetkým k problematike identifikácie dezinformácií a boja proti ich šíreniu, témam šíreniu nenávistných prejavov v online priestore a projektom zameraným na zvyšovanie mediálnej gramotnosti. V prílohe č. 7 je veľmi podrobný výpočet stretnutí, aké boli ich témy, kto sa zúčastnil a aké boli výstupy z nich, takže ak dovolíte, tu sa nebudem podrobnejšie zmieňovať. Ešte krátko spomeniem, že čo pomohlo k lepšej informovanosti verejnosti, zverejňovanie tých postojov a analýz k sťažnostiam. Počet sťažností, to vždy tak verejnosť aj vysielateľov najviac zaujíma, aj je to taká najčítanejšia časť našej správy. Počet v tom číselnom vyjadrení je približne rovnaký s minulými rokmi. Čo sa ale zmenilo, bol výrazný nárast tzv. hromadných sťažností. Teda sťažností, ktoré smerujú voči tomu istému programu a ktoré v totožnom znení viac či menej organizovane doručia rade desiatky rôznych sťažovateľov. Treba povedať, že napriek výraznejšiemu vlaňajšiemu nárastu takýchto podnetov ani zďaleka nedosahujú rozmery fenoménu spred piatich či šiestich rokov, ale aj v súčasných počtoch zohrávajú v celkovej štatistike svoj význam, ktorý nemôžme ignorovať pri interpretácii štatistických údajov. V uplynulom roku rada prešetrila viac ako 500 sťažností, z nich 95 % sa týkalo obsahu, zvyšné licenčnej agendy, napr. nevyužívania frekvencií alebo vysielania bez platnej licencie, pričom opodstatnená bola jedna desatina z celkového počtu preskúmaných sťažností. Vyše 87 % sťažností namietalo obsah odvysielaný v televízii, necelých 13 % v rozhlase a menej ako pol percenta sťažností sa týkalo obsahu zverejneného prostredníctvom audiovizuálnej mediálnej služby na požiadanie. Zo sťažností na obsah vysielania, ktoré v 21. roku rada vybavila, bolo neopodstatnených 86 %, prevažná väčšina. Výrazne najviac sťažností poslucháčov spadalo do oblasti možného porušenia zásad objektivity, nestrannosti a názorovej plurality rozhlasového spravodajstva a publicistiky, podstatne menej namietalo dodržiavanie ochrany ľudskej dôstojnosti a zásad vysielania reklamy. Výhrady divákov sa v podobnom pomere týkali všestrannosti informácií, objektivity a vyváženosti, ochrany ľudskej dôstojnosti, menej z nich spadalo do sponzoringu a reklamy. Celkový počet teda doručených sťažností sa oproti predošlým rokom výrazne nezmenil. To, že publikum najcitlivejšie vníma a najčastejšie reaguje na vyváženosť a názorovú nezaujatosť spravodajstva a publicistiky, je vidieť aj v celkovom počte sťažností smerujúcich voči jednotlivým vysielateľom. Keďže RTVS venuje týmto formátom spomedzi vysielateľov, najmä rozhlasových, vzhľadom na svoje úlohy mediálnej verejnej služby výrazne najväčší priestor, je logické, že na RTVS vysielanie prichádzalo a prichádza aj najviac sťažností. Tých opodstatnených však bolo minimum. A hoci sa môžeme stotožniť s viacerými výhradami sťažovateľov, budem ešte o nich ešte podrobnejšie hovoriť, rada posudzuje zákonnosť vysielania a tá je porušená v minime prípadov. Veľa sťažností je všeobecného charakteru. Sťažovateľ, lepšie povedané pisateľ podnetu, neuvádza konkrétny deň, konkrétny program, ale zmieňuje sa o tom, kde vidí problém, a očakáva, že rada zasiahne proti vysielateľovi a urobí nápravu. Nezriedka pri tom ide o výhrady, ktoré sa týkajú oblastí, ktoré rada vzhľadom na svoje zákonné kompetencie nemôže a nemá regulovať. Ide napríklad o nedodržiavanie vysielacieho času programov, ide o zmeny oproti prehľadu programov, subjektívny pocit z častého prerušovania programu reklamou, ktorá je podľa divákov neúmerne dlhá, ďalej nespokojnosť s celkovou úrovňou vysielania, najmä zábavnými formátmi, podielom repríz voči premiéram a podobne. K početným námietkam všeobecného charakteru patria práve výhrady k spravodajským publicisticko-politicko... publicistickým reláciám, ktoré som už predznačila, v ktorých diváci a poslucháči vyslovujú nespokojnosť s dramaturgiou relácií, s profesionalitou moderátora, konštatujú, že je neobjektívny, neumožňuje, aby bol v diskusii daný rovnomerne rozdelený priestor, časté výhrady sú k zastúpeniu hostí, jeden a ten istý zástupca politickej strany je zastúpený u viacerých vysielateľov. Rada pre vysielanie a retransmisiu nech by akokoľvek mohla s pisateľom súhlasiť, nie je v jej kompetencii zasahovať do dramaturgie relácie. Musí sa držať nie vlastného vkusu a názoru, ale výlučne zákona. A zákon v § 15 hovorí, že vysielateľ vysiela slobodne a nezávisle. To znamená, je vo výhradnej kompetencii vysielateľa, koho si pozve do relácií, a často to zrejme závisí aj od ochoty vás politikov zúčastňovať sa takýchto formátov a to bez kladenia si podmienok na výber tém či spoludiskutujúcich. Na čo však musí zo zákona rada dohliadať, je objektívnosť a nezávislosť, ktorá je v rukách moderátora. Od jeho profesionality, pripravenosti, závisí celkové vyznenie a rada posudzuje celkové vyznenie. Kým rada môže v prípade verejnoprávneho vysielateľa upozorňovať Radu RTVS, u komerčných vysielateľov takýto orgán nemajú, ale zas títo na druhej strane sa viac zaujímajú o komunikáciu s radou; najmä zástupcovia rozhlasových a televíznych asociácií prejavujú záujem o ústne vypočutia k prebiehajúcim správnym konaniam. Tie sú vhodnou príležitosťou na vyjasnenie si stanovísk k interpretácii niektorých zákonných povinností. Aj nedávne rokovanie mediálneho výboru napovedalo, že je nevyhnutná širšia odborná diskusia na mnohé témy, ktoré vyvolávajú nespokojnosť verejnosti. Možno aj celospoločenské diskusie o úrovni spravodajských, politicko-publicistických i zábavných relácií by mohli byť v budúcnosti prínosom k skvalitneniu programov, ktoré súťažia medzi sebou o čo najvyššiu počúvanosť a sledovanosť, neraz aj za cenu diskutabilnej úrovne. Možno sa v novom mediálnom zákone bude uvažovať aj o takejto edukatívnej kompetencii rady. Veľmi stručne sa už dostávam len k úlohám na tento rok 2022. Našu činnosť bude ovplyvňovať vývoj schvaľovania návrhu zákona o mediálnych službách, aby sa naše doterajšie aktivity vykonávané nad rámec zákonných kompetencií stali aj našou zákonnou povinnosťou. Nevyhnutnosťou sa ukazuje zintenzívniť mediálnu výchovu, posilniť medzinárodnú spoluprácu, ako aj výskumné a analytické kapacity. V momente schválenia zákona vieme okamžite naštartovať náročný proces, ktorý radu, ale aj celkovo mediálne prostredie s novými kompetenciami môže výrazne posunúť. A čo nás určite neminie bez ohľadu na schválenie zákona o mediálnych službách, rada má ako pred každými voľbami naplánovaný monitoring vybraných spravodajských a publicistických relácií v súvislosti s náročnými jesennými voľbami do orgánov vyšších územných celkov a komunálnymi voľbami, ktoré sa budú konať v jeden deň, a teda vzťahuje sa na ne aj rovnaká právna úprava. Tak ako vždy vopred vydáme usmernenie vysielateľom, ktoré budeme komunikovať aj širšej verejnosti prostredníctvom tlačovej správy, našej webovej stránky, ale aj online diskusiami. Budeme im, najmä vysielateľom k dispozícii aj individuálne konzultácie, lebo veľa otázok z ich strany je už teraz u nás, budú pribúdať, ako sa bude približovať čas, budú nám predkladať projekty, diskutovať s nimi, takže toto je taká kľúčová úloha, ktorá pred nami stojí a pred vami tiež. Vážený pán predsedajúci, vážené pani poslankyne, vážení páni poslanci, z môjho vystúpenia k rozsiahlej Správe o stave vysielania a činnosti Rady pre vysielanie a retransmisiu za rok 2021, v ktorom som sa snažila upriamiť vašu pozornosť len na to najpodstatnejšie, lebo všetko do detailu je v správe, ak bude treba, odpoviem na otázky, v blízkosti sedí aj naša rada, kedykoľvek by ste chceli čokoľvek konzultovať, sme v kancelárii ochotní s právnikmi si veci vyjasňovať, poskytneme detailnejší výklad aj mailom, takže na túto chvíľu ďakujem za pozornosť.